รายงานของคณะกรรมการตรวจสอบประจำปี 2555

คณะกรรมการตรวจสอบประกอบด้วยกรรมการอิสระ จำนวน 3 ท่าน โดยมี

1.  นายพินิจ วุฒิพันธุ์ ประธานกรรมการตรวจสอบ

2.  นางศุภณัฐ พงษ์เสริม กรรมการตรวจสอบ

3.  นายพิพัฒน์ อินทร์พงษ์พันธุ์ กรรมการตรวจสอบ

นางสุกัญญา จันทร์เทพ ผู้ช่วยผู้จัดการ หน่วยงานตรวจสอบภายใน
ทำหน้าที่เป็นเลขานุการคณะกรรมการตรวจสอบ และเป็นผู้จดบันทึกรายงานการประชุม
โดยกรรมการตรวจสอบทุกท่านมีคุณสมบัติครบถ้วนตามหลักเกณฑ์ของตลาดหลักทรัพย์แห่งประเทศไทย
ทั้งนี้คณะกรรมการตรวจสอบได้ปฏิบัติหน้าที่ภายใต้ขอบเขตหน้าที่
และความรับผิดชอบตามกฎบัตรที่อนุมัติโดยคณะกรรมการบริษัท

ในรอบปี 2555 คณะกรรมการตรวจสอบได้ประชุมร่วมกับฝ่ายบริหาร ฝ่ายบัญชี และการเงิน
ผู้ตรวจสอบภายใน และผู้สอบบัญชี รวมทั้งสิ้น 4 ครั้ง
คณะกรรมการตรวจสอบได้รายงานผลการปฏิบัติหน้าที่ และข้อเสนอแนะต่างๆ
ดังกล่าวต่อคณะกรรมการบริษัท เพื่อให้มีการดำเนินการในเรื่องที่เห็นสมควรเป็นประจำทุกไตรมาส
ซึ่งสามารถสรุปสาระสำคัญของการปฏิบัติหน้าที่ได้ดังนี้

-   งบการเงิน

คณะกรรมการตรวจสอบได้สอบทานงบการเงินรายไตรมาส และประจำปี 2555
รวมทั้งการเปิดเผยข้อมูลในหมายเหตุประกอบงบการเงินของบริษัท ซึ่งได้ผ่านการสอบทาน
และตรวจสอบโดยผู้สอบบัญชี ตลอดจนได้หารือร่วมกับฝ่ายบริหาร และผู้สอบบัญชี
เพื่อพิจารณาถึงนโยบายการบัญชีที่สำคัญ และการใช้ดุลยพินิจต่างๆ
เพื่อใช้ในการจัดทำงบการเงินดังกล่าว

-   ระบบควบคุมภายในและการบริหารความเสี่ยง

คณะกรรมการตรวจสอบได้สอบทานการบริหารความเสี่ยง
รวมถึงมาตรการต่างๆในการจัดการกับความเสี่ยงสำคัญต่างๆให้อยู่ในระดับที่ยอมรับได้
เพื่อให้บริษัทสามารถบรรลุวัตถุประสงค์ตามเป้าหมายที่กำหนด
ทั้งนี้บริษัทได้เปิดเผยความเสี่ยงสำคัญต่างๆไว้ภายใต้หัวข้อปัจจัยความเสี่ยงในรายงานประจำปี
2555

-   งานตรวจสอบภายใน

คณะกรรมการตรวจสอบได้พิจารณาอนุมัติขอบเขต และแผนการตรวจสอบภายในประจำปี 2555
และได้ติดตามผลการตรวจสอบภายใน และความคืบหน้าของการดำเนินงานเป็นประจำทุกไตรมาส
นอกจากนี้ยังได้สอบทานความเป็นอิสระ และความพอเพียงของทรัพยากรต่างๆ
ต่อการปฏิบัติงานของหน่วยงานตรวจสอบภายใน
รวมทั้งได้ประเมินผลการปฏิบัติงานของหน่วยงานตรวจสอบภายใน

-   การปฏิบัติตามกฎหมาย

คณะกรรมการตรวจสอบได้สอบทานให้บริษัทฯ มีการปฏิบัติตามกฎหมายว่าด้วยหลักทรัพย์
และตลาดหลักทรัพย์ ข้อกำหนดของตลาดหลักทรัพย์แห่งประเทศไทย
และกฎหมายที่เกี่ยวข้องกับธุรกิจของบริษัท

-   การกำกับดูแลกิจการ

คณะกรรมการตรวจสอบได้สอบทานให้บริษัทฯ
มีการบริหารงานตามหลักการของการกำกับดูแลกิจการที่ดี
เพื่อให้การปฏิบัติงานมีความโปร่งใสสร้างความเชื่อมั่นให้แก่ผู้มีส่วนได้เสียทุกฝ่าย

-   การรับแจ้งข้อมูลการกระทำผิด และการทุจริต

คณะกรรมการตรวจสอบได้สอบทานรายงานการรับแจ้งข้อมูลการกระทำผิด และการทุจริต
ซึ่งได้รับการรายงานผ่านช่องทางต่างๆ ตามระเบียบข้อบังคับของบริษัทฯ โดยในปี 2555
ไม่ได้รับการร้องเรียนเกี่ยวกับการกระทำผิด และการทุจริตใดๆ

-   ผู้สอบบัญชี

คณะกรรมการตรวจสอบได้พิจารณาผลการปฏิบัติงานในปีที่ผ่านมาของผู้สอบบัญชี รวมทั้งความรู้
ความเชี่ยวชาญ และความเป็นอิสระ พร้อมกับพิจารณาค่าตอบแทนเสนอให้คณะกรรมการบริษัท
เพื่อขออนุมัติต่อที่ประชุมผู้ถือหุ้น แต่งตั้งผู้สอบบัญชีจากบริษัท กรินทร์ ออดิท จำกัด
เป็นผู้สอบบัญชีของบริษัทประจำปี 2555 อีกวาระหนึ่ง โดยมีรายชื่อผู้สอบบัญชีดังนี้

1. นางสาววิมลศรี จงอุดมสมบัติ ผู้สอบบัญชีรับอนุญาต ทะเบียนเลขที่ 3899

2. นางสาวกรรณิการ์ วิภาณุรัตน์ ผู้สอบบัญชีรับอนุญาต ทะเบียนเลขที่ 7305

สำหรับรอบระยะเวลาบัญชีสิ้นสุดวันที่ 31 ธันวาคม 2555
ผู้สอบบัญชีที่ทำหน้าที่รับรองงบการเงินของบริษัทฯ ได้แก่ นางสาวกรรณิการ์ วิภาณุรัตน์ จากบริษัท
กรินทร์ ออดิท จำกัด

-   รายการที่เกี่ยวโยงกัน หรืออาจมีความขัดแย้งทางผลประโยชน์

คณะกรรมการตรวจสอบได้สอบทานความสมเหตุสมผล
และเป็นประโยชน์สูงสุดต่อบริษัทของรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์ รวมทั้งการเปิดเผยข้อมูลดังกล่าวให้ถูกต้อง
และครบถ้วนตามกฎหมาย และข้อกำหนดของหน่วยงานกำกับดูแล
และตลาดหลักทรัพย์แห่งประเทศไทย

-   การประเมินผลการปฏิบัติงานตนเอง

คณะกรรมการตรวจสอบได้สอบทาน และประเมินผลการปฏิบัติงานของตนเองประจำปี
โดยได้เปรียบเทียบกับแนวทางปฏิบัติที่ดี และกฎบัตร ซึ่งผลของการประเมินดังกล่าว
คณะกรรมการตรวจสอบได้ปฏิบัติหน้าที่อย่างมีประสิทธิภาพ
และเป็นไปตามขอบเขตหน้าที่ที่กำหนดไว้ในกฎบัตร

ในปี 2555 คณะกรรมการตรวจสอบได้ปฏิบัติหน้าที่ตามขอบเขตหน้าที่ที่ได้รับมอบหมายอย่างครบถ้วน
ด้วยความรอบคอบ และมีความเป็นอิสระ คณะกรรมการตรวจสอบเห็นว่า
บริษัทมีการจัดทำงบการเงินอย่างถูกต้องตามที่ควรในสาระสำคัญตามหลักการบัญชีที่รับรองทั่วไป
มีการเปิดเผยสารสนเทศอย่างเพียงพอ ครบถ้วน และเชื่อถือได้

  (นายพินิจ วุฒิพันธุ์)
  ประธานกรรมการตรวจสอบ